Neuvoston päätelmät,

annettu 20. lokakuuta 2003,

avoimesta koordinointijärjestelmästä riittävien ja kestävien eläkkeiden varmistamiseksi

(2003/C 260/02)

EUROOPAN UNIONIN NEUVOSTO

PALAUTTAEN MIELIIN SEURAAVAA:

(1) Eurooppa-neuvosto korosti Lissabonissa maaliskuussa 2000 määritellyn sosioekonomisen kokonaisstrategian mukaisesti ja vastauksena riittäviä ja kestäviä eläkkeitä koskevaan komission ja neuvoston yhteiseen kertomukseen, että tämän alan yhteistyössä on edettävä jatkamalla avoimen koordinointijärjestelmän soveltamista, ja kehotti uusiin uudistuksiin, joissa keskitytään erityisesti ikääntyvien työntekijöiden työllisyysasteen nostamiseen.

(2) Barcelonan Eurooppa-neuvosto korosti erityisesti, että eläkejärjestelmien uudistamista on nopeutettava, jotta voitaisiin varmistaa, että järjestelmät ovat rahoituksen kannalta kestäviä ja vastaavat niille asetettuja sosiaalisia tavoitteita, myös niin, että pyritään vähitellen todellisen keskimääräisen eläkeiän nostamiseen noin viidellä vuodella vuoteen 2010 mennessä.

(3) Työmarkkinoille osallistumisen lisäämistä ja aktiivisen ikääntymisen edistämistä koskevassa komission ja neuvoston yhteisessä kertomuksessa (maaliskuu 2002) vedottiin painokkaasti ennaltaehkäisevän ja elinikäisen näkökulman puolesta osana laaja-alaista ja integroitua strategiaa, jolla vastattaisiin väestön ikääntymisen aiheuttamaan haasteeseen, ja tarkasteltiin kaikkia tekijöitä, joilla ihmisiä autetaan siirtymään työmarkkinoille ja työntekijöitä autetaan pysymään työelämässä pidempään.

(4) Riittäviä ja kestäviä eläkkeitä koskevassa komission ja neuvoston yhteisessä kertomuksessa tarkasteltiin jäsenvaltioissa toteutettuja politiikkoja ja korostettiin, että tasapainoinen edistyminen sekä sosiaalisten että taloudellisten seikkojen käsittelyssä on ehdottoman tärkeää, jotta voitaisiin varmistaa eläkeuudistusten poliittinen hyväksyttävyys. Jäsenvaltioita pyydettiin etenemään uudistusprosessissa ja toteuttamaan uskottavia ja tehokkaita strategioita. Tehokas keino sekä sosiaalisten että taloudellisten seikkojen käsittelyssä on todellisen eläkeiän ja siten ikääntyvien työntekijöiden työllisyysasteen nostaminen.

(5) Eläkkeiden riittävyys joissakin jäsenvaltioissa riippuu myös yhä enemmän mahdollisuudesta ansaita riittävästi lisäeläkeoikeuksia, mutta tämä on työpaikkaa vaihtaville tai uransa keskeyttäville ihmisille vaikeaa ammattieläkeoikeuksien saamista, säilyttämistä ja siirtämistä koskevien edellytysten vuoksi, jotka voivat myös olla työntekijöiden liikkuvuuden suurimpia esteitä. Komissio onkin toimittanut asiaa koskevan tausta-asiakirjan työmarkkinaosapuolille.

(6) Komission tiedonannossa "Lissabonin strategian sosiaalisen ulottuvuuden vahvistaminen: avoimen koordinoinnin selkeyttäminen sosiaalisen suojelun alalla" ehdotettiin, että avointa koordinointimenetelmää olisi eläkkeiden osalta sovellettava vuoden 2006 jälkeen joustavasti sosiaalisen suojelun alan, eläkkeet mukaan lukien, eri prosessien puitteissa tehdystä työstä laadittavan arvioinnin perusteella.

(7) Sosiaalisen suojelun komitean järkiperäistämisestä antamassa lausunnossa kannatettiin voimakkaasti Lissabonin strategian sosiaalisen ulottuvuuden lujittamista ja painotettiin, että tarvitaan sosiaalisen suojelun politiikkojen, myös eläkkeiden, alalla tähän mennessä tehdyn työn eri osien jatkuvaa julkista näkyvyyttä. Sosiaalisen suojelun komitea on myös kehottanut komissiota selvittämään, miten avoimeen koordinointijärjestelmään kuuluvaa vastavuoroisen oppimisen aspektia voidaan vahvistaa eläkkeiden alalla, ja

(8) Varesessa 11.7.2003 pidetyssä työ- ja sosiaaliministerien epävirallisessa kokouksessa keskusteltiin keinoista, joiden avulla yhteistyötä eläkkeiden alalla voitaisiin parantaa ja vahvistaa avointa koordinointimenetelmää käyttäen,

EUROOPAN UNIONIN NEUVOSTO

(1) KOROSTAA, että väestön ikääntyminen koskee kaikkia nykyisiä jäsenvaltioita ja liittyviä valtioita ja että on hyödyllistä edistää laaja-alaista ja integroitua lähestymistapaa riittävien ja kestävien eläkkeiden varmistamiseksi tulevaisuudessa; on myös tärkeää kehittää toimintapolitiikkaa, jolla rohkaistaan nykyisiä ja tulevia sukupolvia pysymään työelämässä ikääntymisestä huolimatta;

(2) VAHVISTAA, että riittävän, kestävän ja nykyaikaisen eläkejärjestelmän luominen kuuluu kanallisen politiikan toimivaltaan mutta että tätä prosessia voidaan Euroopan unionin tasolla tukea vahvistetulla yhteistyöllä, joka perustuu avoimen koordinaation menetelmään;

(3) TOISTAA, että Barcelonan tavoite työelämässä pysymisen pidentämisestä on erityisen tärkeä, koska se edistää eläkejärjestelmien kestävyyttä ja riittävyyttä ja on olennainen osa kokonaistyöllisyysasteen ja tiettyjä ryhmiä koskevien työllisyysasteiden nostamista koskevaa päämäärää Lissabonin ja Tukholman tavoitteiden mukaisesti;

(4) KOROSTAA, että on tärkeää, että neuvosto (työllisyys, sosiaalipolitiikka, terveys ja kuluttaja-asiat) edistää entistä aktiivisemmin työllisyys- ja sosiaalipolitiikan koordinointia osana kattavaa pyrkimystä saavuttaa riittävät, rahoituksellisesti kestävät ja uudenaikaiset eläkejärjestelmät;

(5) KOROSTAA, että sosiaalisen suojelun komitean olisi tarvittaessa yhteistyössä työllisyyskomitean ja talouspoliittisen komitean kanssa konkreettisesti tuettava neuvostoa (työllisyys, sosiaalipolitiikka, terveys ja kuluttaja-asiat) muun muassa toteuttamalla erityisiä tutkimuksia eläkejärjestelmien yhteisistä haasteista;

(6) PANEE TYYTYVÄISENÄ MERKILLE komission aikomuksen esittää kevään 2004 neuvostoa ja tarvittaessa sosiaalialan kolmikantahuippukokousta silmällä pitäen selvityksen siitä, miten Barcelonan tavoitteiden mukaisen todellisen keskimääräisen eläkeiän nostamisessa on edistytty;

(7) KOROSTAA sitä, kuinka tärkeätä on koordinoida sosiaalinen suojelu ja talous- ja työllisyyspolitiikat sekä jatkaa erityisen uudestamisprosessin puitteissa erityisen huomion kiinnittämistä riittävyyden varmistamiseen sekä rahoituksen kestävyyteen ja järjestelmien modernisointiin;

(8) TUNNUSTAA tarpeen uudenaikaistaa myös ammatillisia eläkejärjestelmiä, ja panee merkille, että työmarkkinaosapuolia on kehotettu tarkastelemaan ammatillisten eläkeoikeuksien siirrettävyyttä koskevan, perustamissopimuksen 138 artiklan mukaisen komission tausta-asiakirjan perusteella yhteistä lähestymistappa liikkuvuuden esteiden vähentämiseksi.